নিজস্ব প্রতিবেদন:  সরকারি হাসপাতালে চিকিত্সকদের ঘাটতি ইস্যুতে কেন্দ্রকে তোপ দাগলেন মুখ্যমন্ত্রী মমতা বন্দ্যোপাধ্যায়। সরকারি হাসপাতালে চিকিত্সকদের সংখ্যা নিয়ে শুক্রবার বিধানসভায় উদ্বেগ প্রকাশ করেন তিনি। তাঁর অভিযোগ, কেন্দ্রের ভুল নীতির জন্যই এরকম হচ্ছে। বিধানসভায় উদ্বেগ প্রকাশ করে মুখ্যমন্ত্রী বলেন, ‘সরকারি হাসপাতালে চিকিত্সকের ঘাটতি রয়েছে। সকলে কাজে যোগ দিতে চাইছেন না। অনেকেই গ্রামে যেতে চাইছেন না। সব রাজ্যে সমস্যা হচ্ছে। এটা কেন্দ্রের মেডিক্যাল কাউন্সিলের ভুল নীতির কারণে হচ্ছে।’ এদিন বিধানসভায় রাজ্যের স্বাস্থ্য পরিষেবার প্রশস্তি করেন তিনি। মমতা বলেন, ‘‘পশ্চিমবঙ্গ ছাড়া এমন কোনও রাজ্য নেই, যেখানে বিনা পয়সায় চিকিত্সা করানো হয়।’’  তিনি বলেন, ‘‘গত ৩৪ বছরে স্বাস্থ্য তো যমালয়ে পরিণত হয়েছিল।’’ তিনি প্রশ্ন ছোড়েন, ‘‘বাম আমলে স্বাস্থ্যের কী  অবস্থা ছিল? কত বাজেট ছিল? ’’ পরিসংখ্যান দিয়ে তিনি নিজেই জানান, ‘‘আগে ৮৯৯ কোটি টাকা ছিল, আমরা বাড়িয়েছি ৫৫৩০ কোটি টাকা।’’